Imtella' Marzu 19, 2021 Fl-isfond ta' rekord ta' multi li nħarġu fl-aħħar ġimgħat konsegwenza ta' ksur ta' regolamenti marbuta mal-Covid-19, il-Kap Eżekuttiv tal-Aġenzija LESA Svetlick Flores qal li l-pubbliku għandu erba' opportunitajiet li permezz tagħhom jista' jappella minn taħrika li jkun ingħata. Is-Sur Flores fakkar li persuna li tikser ir-regolamenti tal-ġemgħa jiġi mmultat €200. F'każ li l-multa titħallas qabel titla' quddiem il-kummissarju, il-multa tonqos għal €100. Fakkar li multa marbuta ma' ksur ta' kwarantina bdiet b'€1,000, telgħet għal €3,000 u llum qiegħda €10,000. Min jinqabad bla maskra jeħel multa ta' €100 u tinżel għal €50 f'każ li titħallas immedjatament. Madankollu, il-Kap Eżekuttiv tal-LESA żied jinnota li l-pubbliku għandu erba' stadji ta' appell bl-ewwel stadju jagħti l-opportunità lill-persuna tagħmel petizzjoni bil-kitba jew online fuq is-sit tal-aġenzija. Il-persuna mħarrka tista' tmur quddiem il-kummissarju tal-ġustizzja u tgħid il-fatti tagħha flimkien max-xhieda ta' min ikun ħareġ it-taħrika. Jekk ma taqbilx mad-deċiżjoni, il-persuna għandha ċans tagħmel petizzjoni oħra u wara tista' tagħmel appell fil-qrati lokali.